《大堤曲次唐人杨巨源韵》
明代·江源

大堤堤上谁家女，高敞红楼傍江渚。南商北客皆拢船，两两邀江笑相语。

池亭五月开新荷，烹鲜劝酒意气多。清歌妙舞翻红袖，银烛金杯映翠娥。

风流不落秋娘后，搊筝每露春葱手。迎新昨日蔫樱桃，送旧今朝折杨柳。

不谓兴衰反掌间，镜中憔悴泣双鬟。一朝嫁作商人妇，满目风波非旧颜。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历江中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。